Den 3/8 ringede jeg til YouSee for at bestille internet og tv til min lejlighed. Jeg kommer igennem til en flink medarbejder, som fortæller mig om mulighederne for internet og tv, og vi ender da også med at få en handel i hus - dog først med adgang til både internet og tv den 18/8.  En del af handelen lyder på et kort til tv i stedet for tv-boks, da medarbejderen fortæller, at kortet ikke koster noget og passer lige i mit tv. Vi aftaler, at hun vil sende brugernavn og adgangskode til mig, så jeg selv kan gå ind på deres hjemmeside og oprette mine valgfrie kanaler. Jeg modtager dog ikke brugernavn og adgangskode som aftalt. Dette sker flere gange. Derfor ringer jeg ind til YouSee igen efter en uges tid. Her fortæller de så, at jeg IKKE SELV kan oprette mine valgfrie kanaler første gang - det skal gøres over telefonen i samarbejde med YouSees kundeservice. Det får vi så gjort, og her fortæller han også, at de endnu en gang vil prøve at sende en mail med brugernavn og adgangskode. Dette sker dog stadig ikke. Først den 18/8. 
Den 18/8 ringer jeg så til dem igen, fordi jeg endnu ikke har modtaget hverken kort til tv, internetboks eller login oplysninger. Jeg kommer igen igennem til en meget hjælpsom medarbejder, som oplyser mig om, at pakken er sendt retur til dem, og jeg derfor stadig ikke har hverken internet eller tv. Hun siger dog til mig, at jeg kan ringe til Post Danmark og høre, hvor langt pakken er og om jeg eventuelt selv kan hente den, så jeg endelig kan få tv og internet. Dette kan dog ikke lade sig gøre, 
så jeg skriver tilbage til den hjælpsomme medarbejder, som meget serviceminded siger, at hun vil sende pakken igen og undlade at trække pengene for et nyt kort, så jeg kan modtage pakken senest den 23/8. Hun fortælle også at jeg kan forsøge at gå ned i min nærmeste YouSee-forretning og få et kort til tv'et der. Dette kan dog heller ikke lade sig gøre. Hun skriver meget undskyldende tilbage, at hun med det samme sender pakken til mig.
Den 20/8 henter jeg pakken på posthuset og går straks hjem og sætter internettet til. Internettet virker som det skal, helt upåklageligt. Jeg finder dog her ud af, at den første medarbejder ikke har oplyst mig om, at jeg skulle købe kortlæser til kortet, som i øvrigt er næsten samme pris som en tv-boks. (Jeg har altså ikke sparet noget ved et tv-kort frem for tv-boks.) Jeg måtte altså en tur i Elgiganten og købe kortlæser, hvor de i øvrigt godt kendte til det problem, at YouSee ikke oplyser kunderne om kortlæseren. Men jeg kan stadig ikke se mine valgfrie kanaler. Jeg hænger derfor i røret hos dem endnu en gang. Her kommer jeg igennem til en medarbejder, som fortæller, at han ikke kan forstå, at vi har fået et "EKSTRA"-kort fremfor et hovedkort til kanalerne, og herudover kan han se, at kortet ikke er aktivt, men fortæller så at jeg kan ringe mandag morgen for at få det aktiveret. Mandag morgen ringer jeg så til dem, og de fortæller at de IKKE kan aktivere mit kort før tid. Så nu sidder jeg her uden mine valgfrie tv kanaler, men dog med internet og tv grundpakken. 
Kort sagt har medarbejderne været hjælpsomme under hele forløbet, men medarbejderne snakker ikke nok sammen, så der har været mange modstridende informationer, som gør det svært at finde rundt i.